Freddy Dam (V), 2004-05-04:
De to forslag, vi har til behandling, er begge fremsat af Socialdemokraterne fru Lissa Mathiasen, fru Anne-Marie Meldgaard og hr. Jan Petersen.
De handler begge om, hvad der efter Socialdemokraternes opfattelse skal være følgen af, at nogle ulovligt beskæftiger udenlandsk arbejdskraft.
Forslagene tager afsæt i det faktum, at EU nu pr. 1. maj 2004 har optaget yderligere ti lande, hvoraf nogle ligger i Danmarks umiddelbare nærhed.
Egentlig troede vi i Venstre, at Socialdemokraterne var enige med os i, at det ikke er særlig sandsynligt, at de nye EU-borgere vil oversvømme det danske arbejdsmarked med billig arbejdskraft, nu hvor de lovligt kan prøve lykken i de gamle EU-lande.
Alt andet lige tror vi vel på, at der de næste 25 år, altså indtil år 2030, højst vil komme i alt ca. 50.000 arbejdssøgende fra de nye lande.
Og det er jo ikke noget skræmmende tal. Så meget vanskeligere er det at forestille sig, at der nu i særlig grad skulle komme illegale arbejdstagere til Danmark, nu hvor de har lovlig adgang, og hvor man må forvente, at deres incitament til at søge ud svækkes som følge af forbedringen af de økonomiske forhold i deres hjemlande i forbindelse med optagelsen i EU.
Anvendelse af illegalt arbejde er kritisabelt ud fra flere forskellige synspunkter.
For det første udsættes lovlydige arbejdsgivere og arbejdstagere for urimelig konkurrence, for det andet er det stødende, at svage personer udnyttes til underbetalt beskæftigelse, og endelig er det naturligvis uacceptabelt, at statskassen unddrages skat af den udbetalte løn.
Derfor skal illegalt arbejde i videst muligt omfang forebygges, og hvis det alligevel praktiseres, skal det opklares og straffes.
Det er Venstre enig i.
L 217, der efter sit indhold lægger op til en skærpelse af strafniveauet for ulovlig beskæftigelse af udlændinge, er efter Venstres opfattelse af mange grunde ikke noget voldsomt vellykket forslag.
Der er senest sket en væsentlig skærpelse af de mulige sanktioner i maj 2000, ligesom der i 2003 under vedtagelse nr. V 51 er fokuseret på samarbejde mellem politi, told- og skattemyndigheder og arbejdsmarkedets parter med henblik på bekæmpelse af illegalt arbejde, ligesom der ifølge Østaftalen fra den 2. december 2003 fortsat skal være skarpt fokus på problemstillingen.
Men det vil efter Venstres opfattelse ikke være nogen dårlig idé, hvis man først ser på virkningerne af disse tiltag, inden man eventuelt skrider til nye skærpelser.
I forslaget lægges der op til en meget betydelig skærpelse af frihedsstraffen for anvendelse af illegalt arbejde, nemlig fra 1 til 3 år.
Endelig lægges der op til voldsomt forhøjede bøder, som fru Lissa Mathiasen har nævnt tidligere i dag. Hertil kommer, at arbejdsgivere skal kunne frakendes retten til at drive erhvervsmæssig virksomhed efter gentagen anvendelse af illegal arbejdskraft, hvis ellers det følgende beslutningsforslag, B 168, vedtages.
Efter Venstres opfattelse indebærer disse forslag væsentlige retssikkerhedsmæssige problemer, og det foreslåede strafniveau står ikke umiddelbart i rimeligt forhold til karakteren af de lovovertrædelser, som forslaget tilsigter at ramme.
På den anden side kan det vel ikke ganske afvises, at der i de kommende måneder viser sig at være behov for yderligere indgreb over for illegalt arbejde, og i så fald medvirker Venstre gerne til en forsvarlig og afbalanceret løsning af problemet.
B 168 lægger op til, at arbejdsgivere, der gentagne gange anvender illegal arbejdskraft, skal kunne frakendes retten til at drive erhvervsmæssig virksomhed.
Forslaget forekommer ikke iøjnespringende nødvendigt, al den stund at der i gældende lovgivning i forvejen er hjemmel til at frakende en person retten til at drive virksomhed under nærmere angivne betingelser, og det uanset om virksomheden kræver autorisation eller ej.
I Venstre bryder vi os ikke om minimumsstraffe eller automatreaktioner, hvor der ikke tages hensyn til det enkelte tilfældes særlige karakter.
Vi overlader derfor trygt til anklagemyndighed og domstole at administrere de regler, som
allerede gælder.
Sammenfattende skal jeg derfor på Venstres vegne fastslå, at vi ikke for tiden kan støtte L 217, og at vi ikke kan støtte B 168.